Asiakirjat Espanjan kuningaskunnan ja Portugalin tasavallan liittymisestä Euroopan yhteisöihin - Asiakirja Espanjan kuningaskunnan ja Portugalin tasavallan liittymisehdoista ja perustamissopimusten mukautuksista - Liite XXXII - Luettelo, josta määrätään liittymisasiakirjan 378 artiklassa - II. Sijoittautumisoikeus ja palvelujen tarjoamisen vapaus

1. Neuvoston direktiivi 77/780/ETY, annettu 12 päivänä joulukuuta 1977 (EYVL N:o L 322 17.12.1977, s. 30), sellaisena kuin se on muutettuna vuoden 1979 liittymisasiakirjalla (EYVL N:o L 291, 19.11.1979, s. 17).

a) Uudet jäsenvaltiot saavat 31 päivään joulukuuta 1992 jatkaa 3 artiklan 3 kohdan b alakohdassa tarkoitetun taloudellisen tarpeen arviointiperusteen soveltamista kyseisen direktiivin säännösten mukaisesti ja kun noudatetaan syrjimättömyyssääntöä;

b) Espanjan kuningaskunta panee asteittain täytäntöön 31 päivään joulukuuta 1992 mennessä kyseisen direktiivin 3 ja 4 artiklan säännösten noudattamisen kannalta välttämättömät toimenpiteet seuraavin edellytyksin:

- säilytetään ennallaan nykyinen järjestely, jonka mukaan taloudelliseen tarpeeseen perustuva toimilupa annetaan yhdelle tytäryhtiölle sekä kahdelle muulle toimipaikalle tai yhdelle sivukonttorille sekä kahdelle muulle toimipaikalle,

- luottolaitokset, joilla on kotipaikka toisessa jäsenvaltiossa ja joilla on ainakin yksi ennen liittymistä perustettu tytäryhtiö tai sivukonttori Espanjassa tai joilla on liittymisen jälkeen lupa sellaisten perustamiseen, saavat toimiluvan myöntämisajankohdasta riippumatta perustaa:

- 1 päivästä tammikuuta 1990 alkaen yhden uuden sivukonttorin,

- 1 päivästä tammikuuta 1991 alkaen kaksi uutta sivukonttoria,

- 1 päivästä tammikuuta 1992 alkaen kaksi uutta sivukonttoria,

- 1 päivästä tammikuuta 1993 alkaen niin monta sivukonttoria kuin haluavat, samoin edellytyksin kuin espanjalaiset luottolaitokset, kun noudatetaan syrjimättömyyssääntöä,

- edellä tarkoitettujen luottolaitosten Espanjan sisäisillä markkinoilla pankkipiirien ulkopuolella varaamien varojen prosenttiosuus kyseisillä markkinoilla realisoiduista varoista vahvistetaan seuraavasti:

- liittymisestä alkaen 40 prosenttia,

- 1 päivästä tammikuuta 1988 alkaen 50 prosenttia,

- 1 päivästä tammikuuta 1989 alkaen 60 prosenttia,

- 1 päivästä tammikuuta 1990 alkaen 70 prosenttia,

- 1 päivästä tammikuuta 1991 alkaen 80 prosenttia,

- 1 päivästä tammikuuta 1992 alkaen 90 prosenttia,

- 1 päivästä tammikuuta 1993 alkaen 100 prosenttia, kun espanjalaisten luottolaitosten ja sellaisten luottolaitosten Espanjassa olevien tytäryhtiöiden ja sivukonttoreiden, joilla on kotipaikka toisessa jäsenvaltiossa, välillä ei harjoiteta minkäänlaista syrjintää,

- edellä tarkoitettujen tilapäisten poikkeusten soveltamisen ajan ennen liittymistä voimassa olleista Espanjan säännöksistä tai Espanjan ja yhden tai useamman jäsenvaltion välillä voimassa olleista yleissopimuksista johtuvat yleiset tai erityiset mahdollisuudet säilyvät ja niitä sovelletaan ilman muihin jäsenvaltioihin kohdistuvaa syrjintää. Kohtelu, jota Espanja soveltaa kolmansien maiden luottolaitoksiin, ei saa olla muiden jäsenvaltioiden luottolaitoksiin sovellettavaa kohtelua edullisempi;

c) Portugalin tasavalta panee asteittain täytäntöön 31 päivään joulukuuta 1992 mennessä kyseisen direktiivin 3 ja 4 artiklan säännösten noudattamisen kannalta välttämättömät toimenpiteet seuraavin edellytyksin:

- luottolaitokset, joilla on kotipaikka toisessa jäsenvaltiossa ja ainakin yksi Portugaliin ennen liittymistä perustettu tytäryhtiö tai sivukonttori tai joilla on liittymisen jälkeen lupa sellaisten perustamiseen, saavat toimiluvan myöntämisajankohdasta riippumatta perustaa:

- 1 päivästä tammikuuta 1988 alkaen yhden uuden sivukonttorin,

- 1 päivästä tammikuuta 1990 alkaen kaksi uutta sivukonttoria,

- 1 päivästä tammikuuta 1993 alkaen niin monta sivukonttoriakuin haluavat, samoin edellytyksin kuin portugalilaiset luottolaitokset, kun noudatetaan syrjimättömyyssääntöä,

- edellä tarkoitettujen luottolaitosten Portugalin sisäisillä markkinoilla pankkipiirien ulkopuolella varaamien varojen prosenttiosuus kyseisillä markkinoilla realisoimista varoista vahvistetaan seuraavasti:

- liittymisestä alkaen 40 prosenttia,

- 1 päivästä tammikuuta 1990 alkaen 70 prosenttia,

- 1 päivästä tammikuuta 1991 alkaen 80 prosenttia,

- 1 päivästä tammikuuta 1993 alkaen 100 prosenttia, kun portugalilaisten luottolaitosten ja sellaisten luottolaitosten Portugalissa olevien tytäryhtiöiden ja sivukonttoreiden, joilla on kotipaikka toisessa jäsenvaltiossa, välillä harjoiteta minkäänlaista syrjintää,

d) kyseisen direktiivin 2 artiklan 4 kohdan a alakohdan soveltamista varten Portugalissa"Caixas de Crédito Agrícola Mútuo"-nimiset laitokset voidaan vapauttaa kyseisessä artiklassa säädetyistä edellytyksistä, jos ne on viimeistään 1 päivänä tammikuuta 1993 liitetty pysyvästi niitä valvovaan keskuslaitokseen ja jos Portugalin viranomaiset ovat kyseiseen päivään mennessä tehneet maan sisäiseen lainsäädäntöön tarvittavat muutokset, jotta keskuslaitos vastaisi 2 artiklan 4 kohdan a alakohdassa esitettyjä ominaisuuksia;

e) kyseisen direktiivin 2 artiklan 6 kohdan soveltamista varten Portugalin tasavalta voi kuuden kuukauden kuluessa liittymisestä ryhtyä ilmoittamaan niistä luottolaitoksista, jotka voisivat saada tilapäisen poikkeuksen kyseisen direktiivin soveltamiseen. Tilapäinen poikkeus saa kuitenkin olla voimassa enintään 1 päivään tammikuuta 1993.

2. Neuvoston direktiivi 78/473/ETY, annettu 30 päivänä toukokuuta 1978 (EYVL N:o L 151, 7.6.1978, s. 25).

a) Espanjan kuningaskunta voi 31 päivään joulukuuta 1991 asti varata Espanjaan sijoittautuneille vakuutuksenantajille alueellaan olevia riskejä varten osan kyseisessä direktiivissä tarkoitetuista rinnakkaisvakuutussopimuksista vähenevin prosenttiosuuksin seuraavan aikataulun mukaisesti:

- 31 päivään joulukuuta 1988 asti 100 prosenttia,

- 1 päivästä tammikuuta 1989 alkaen 75 prosenttia,

- 1 päivästä tammikuuta 1990 alkaen 40 prosenttia,

- 1 päivästä tammikuuta 1991 alkaen 20 prosenttia;

b) edellä tarkoitettujen tilapäisten poikkeusten soveltamisen ajan Espanjan säännöksistä tai ennen liittymistä Espanjan ja yhden tai useamman jäsenvaltion välillä voimassa olleista yleissopimuksista johtuvat yleiset tai erityiset mahdollisuudet säilyvät ja niitä sovelletaan ilman muihin jäsenvaltioihin kohdistuvaa syrjintää. Kohtelu, jota Espanja soveltaa kolmansien maiden vakuutuksenantajiin, ei saa olla muiden jäsenvaltioiden vakuutuksenantajiin sovellettavaa kohtelua edullisempi.

3. Neuvoston direktiivi 78/686/ETY, annettu 25 päivänä heinäkuuta 1978 (EYVL N:o L 233, 24.8.1978, s. 1).

Siihen asti, kun hammaslääkärien koulutus tapahtuu Espanjassa direktiivin 78/687/ETY nojalla määritettyjen edellytysten mukaisesti, kuitenkin enintään 31 päivään joulukuuta 1990, sijoittautumisvapautta ja palvelujen tarjoamisen vapautta lykätään Espanjassa sellaisten hammaslääkärien osalta, jotka ovat suorittaneet loppututkintonsa muissa jäsenvaltioissa, ja muissa jäsenvaltioissa niiden loppututkinnon suorittaneiden espanjalaisten lääkärien osalta, jotka toimivat hammaslääkäreinä.

Edellä määrätyn tilapäisen poikkeuksen soveltamisen ajan Espanjan säännöksistä tai ennen liittymistä Espanjan ja yhden tai useamman jäsenvaltion välillä voimassa olleista yleissopimuksista johtuvat, sijoittautumisvapautta ja palvelujen tarjoamisen vapautta koskevat yleiset tai erityiset mahdollisuudet säilyvät ja niitä sovelletaan ilman muihin jäsenvaltioihin kohdistuvaa syrjintää.